CELEX: 32021R1160
Language: sk
Date: 2021-05-12 00:00:00
Title: Delegované nariadenie Komisie (EÚ) 2021/1160 z 12. mája 2021, ktorým sa mení nariadenie Európskeho parlamentu a Rady (EÚ) 2019/1241, pokiaľ ide o oblasť obmedzeného lovu šproty a oblasť obmedzeného lovu platesy v Severnom mori

15.7.2021   
               
               
                  SK
               
               
                  Úradný vestník Európskej únie
               
               
                  L 250/4
               
            
         DELEGOVANÉ NARIADENIE KOMISIE (EÚ) 2021/1160
         z 12. mája 2021,
         ktorým sa mení nariadenie Európskeho parlamentu a Rady (EÚ) 2019/1241, pokiaľ ide o oblasť obmedzeného lovu šproty a oblasť obmedzeného lovu platesy v Severnom mori
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení, ktorým sa menia nariadenia Rady (ES) č. 1967/2006, (ES) č. 1224/2009 a nariadenia Európskeho parlamentu a Rady (EÚ) č. 1380/2013, (EÚ) 2016/1139, (EÚ) 2018/973, (EÚ) 2019/472 a (EÚ) 2019/1022 a ktorým sa zrušujú nariadenia Rady (ES) č. 894/97, (ES) č. 850/98, (ES) č. 2549/2000, (ES) č. 254/2002, (ES) č. 812/2004 a (ES) č. 2187/2005 (1), a najmä na jeho článok 15 ods. 2,
         keďže:
         
                     (1)
                  
                  
                     V nariadení (EÚ) 2019/1241 sa stanovujú technické opatrenia pre Severné more.
                  
               
                     (2)
                  
                  
                     Na rybolove v Severnom mori majú priamy hospodársky záujem Belgicko, Dánsko, Francúzsko, Holandsko, Nemecko a Švédsko (ďalej len „skupina Scheveningen“). Tieto členské štáty predložili 15. a 19. októbra 2020 dve spoločné odporúčania v súlade s článkom 18 ods. 1 nariadenia Európskeho parlamentu a Rady (EÚ) č. 1380/2013 (2) a článkom 15 ods. 3 nariadenia (EÚ) 2019/1241, v ktorých navrhli prijať prostredníctvom delegovaného aktu Komisie určité zmeny súčasných ustanovení týkajúcich sa oblasti obmedzeného lovu platesy a oblasti obmedzeného lovu šproty v Severnom mori, ktoré sú stanovené v prílohe V k nariadeniu (EÚ) 2019/1241. Revidované znenie spoločného odporúčania týkajúceho sa oblasti obmedzeného lovu šproty predložili 2. februára 2021. Obe spoločné odporúčania zaslali tieto členské štáty príslušným poradným radám na konzultáciu.
                  
               
                     (3)
                  
                  
                     Vzhľadom na to, že v oboch spoločných odporúčaniach sa navrhujú zmeny prílohy V k nariadeniu (EÚ) 2019/1241, v tomto delegovanom nariadení sa stanovujú opatrenia odporúčané uvedenými členskými štátmi, ktoré sa týkajú oblasti obmedzeného lovu šproty a oblasti obmedzeného lovu platesy.
                  
               
                     (4)
                  
                  
                     Vedecký, technický a hospodársky výbor pre rybárstvo (STECF) posúdil dôkazy, ktoré poskytli členské štáty na podporu ustanovení uvedených v oboch spoločných odporúčaniach (3). Navrhované opatrenia boli posúdené v súlade so zásadami stanovenými v článku 15 ods. 4 nariadenia (EÚ) 2019/1241.
                  
               
                     (5)
                  
                  
                     V spoločnom odporúčaní, ktoré členské štáty predložili v súvislosti s oblasťou obmedzeného lovu platesy, sa navrhuje zavedenie osobitnej výnimky pre plavidlá s výkonom motora nad 221 kW, ktoré používajú dánske záťahové siete, pokiaľ veľkosť ôk týchto sietí zodpovedá veľkostiam ôk sietí uvedených v časti B bode 1.1 prílohy V k nariadeniu (EÚ) 2019/1241. Výbor STECF vykonal analýzu dôkazov predložených členskými štátmi a dospel k záveru, že vzhľadom na obmedzený počet predmetných plavidiel a obmedzený vplyv dánskych záťahových sietí na dno sa neočakáva, že zavedenie osobitnej výnimky pre tento typ sietí sa výrazne prejaví na úrovni ochrany v danej oblasti. Navrhované opatrenie by sa preto malo zahrnúť do tohto nariadenia.
                  
               
                     (6)
                  
                  
                     V spoločnom odporúčaní týkajúcom sa oblasti obmedzeného lovu platesy sa okrem toho navrhovalo nahradiť v bode 2.2 písm. c) časti C prílohy V k nariadeniu (EÚ) 2019/1241 pojem „vlečné siete na lov pri dne“ pojmom „vlečné siete s vodiacimi štítmi na lov pri dne“. Výbor STECF vykonal analýzu dôkazov predložených členskými štátmi a dospel k záveru, že navrhovaná zmena pravdepodobne odstráni akúkoľvek nejednoznačnosť v nariadení a poskytne úrovne ochrany, ktoré sú minimálne rovnocenné a pravdepodobne aj vyššie ako úrovne v súčasnosti stanovené v nariadení (EÚ) 2019/1241. Navrhované opatrenie by sa preto malo zahrnúť do tohto nariadenia.
                  
               
                     (7)
                  
                  
                     V spoločnom odporúčaní týkajúcom sa oblasti obmedzeného lovu platesy sa okrem toho navrhuje, aby sa dĺžka plavidiel s vlečnými sieťami s rozperným rahnom, ktoré sa po nadobudnutí účinnosti tohto nariadenia budú môcť zaradiť do zoznamu uvedeného v bode 2.4 časti C prílohy V k nariadeniu (EÚ) 2019/1241, stanovila na maximálne 24 metrov. Výbor STECF vykonal analýzu dôkazov predložených členskými štátmi a dospel k záveru, že týmto obmedzením sa zabezpečia úrovne ochrany, ktoré sú minimálne rovnocenné s úrovňami v súčasnosti stanovenými v nariadení (EÚ) 2019/1241. Navrhované opatrenie by sa preto malo zahrnúť do tohto nariadenia.
                  
               
                     (8)
                  
                  
                     V spoločnom odporúčaní, ktoré členské štáty predložili v súvislosti s oblasťou obmedzeného lovu šproty, sa navrhuje, aby plavidlá loviace určitým výstrojom mohli počas trojročného obdobia naďalej v danej oblasti loviť od 1. júla do 31. októbra, ako bolo stanovené v delegovanom nariadení Komisie (EÚ) č. 1395/2014 (4) na obdobie do 31. decembra 2020. Výbor STECF vykonal analýzu dôkazov predložených členskými štátmi v súvislosti s oblasťou obmedzeného lovu šproty a dospel k záveru, že zo žiadnej skutočnosti nevyplýva, že uvedená výnimka platná v oblasti obmedzeného lovu šproty sa od roku 2017 negatívne prejavila na populácii sleďa atlantického. Výbor STECF okrem toho dospel k záveru, že nie je pravdepodobné, že výnimka platná v oblasti obmedzeného lovu šproty by mala za následok zníženie úrovní ochrany, ktoré sú v súčasnosti stanovené. Výbor STECF však uviedol, že na to, aby sa preukázalo, že sa zachovajú rovnocenné úrovne ochrany, bude potrebných viac rokov monitorovania rybolovu. Výbor STECF preto navrhol, aby sa vplyv uvedenej výnimky prehodnotil po troch rokoch monitorovania. Členské štáty sa zaviazali monitorovať vplyv výnimky platnej v oblasti obmedzeného lovu šproty počas uvedeného obdobia prostredníctvom zberu údajov uvedených v ich spoločnom odporúčaní, pokiaľ ide o vedľajšie úlovky sleďa atlantického pri love šproty. Tieto údaje sa predložia na posúdenie výboru STECF. Navrhované opatrenie by sa preto malo zahrnúť do tohto nariadenia.
                  
               
                     (9)
                  
                  
                     Nariadenie (EÚ) 2019/1241 by sa preto malo zodpovedajúcim spôsobom zmeniť.
                  
               
                     (10)
                  
                  
                     Keďže opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, toto nariadenie by malo nadobudnúť účinnosť ihneď po jeho uverejnení,
                  
               PRIJALA TOTO NARIADENIE:
         
            Článok 1
            Nariadenie (EÚ) 2019/1241 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 198, 25.7.2019, s. 105.
         
            (2)  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
         
            (3)  https://stecf.jrc.ec.europa.eu/documents/43805/2786172/STECF+PLEN+20-03.pdf, strany 93 – 105 (oblasť obmedzeného lovu šproty) a strany 106 – 113 (oblasť obmedzeného lovu platesy).
         
            (4)  Delegované nariadenie Komisie (EÚ) č. 1395/2014 z 20. októbra 2014, ktorým sa stanovuje plán odhadzovania úlovkov pri rybolove malých pelagických druhov a rybolove na priemyselné účely v Severnom mori (Ú. v. EÚ L 370, 30.12.2014, s. 35).
      
      
         
            PRÍLOHA
            Časť C prílohy V k nariadeniu (EÚ) 2019/1241 sa mení takto:
            
                        1.
                     
                     
                        Bod 2.2 sa mení takto:
                        
                                    a)
                                 
                                 
                                    písmeno c) sa nahrádza takto:
                                    
                                                „c)
                                             
                                             
                                                plavidlá s výkonom motora nad 221 kW môžu používať vlečné siete s vodiacimi štítmi na lov pri dne a dvojice plavidiel so spoločným výkonom motorov nad 221 kW môžu používať párové vlečné siete na lov pri dne, ak nevykonávajú cielený lov platesy veľkej a soleí a dodržiavajú príslušné pravidlá týkajúce sa veľkosti ôk sietí uvedené v časti B tejto prílohy;“;
                                             
                                          
                              
                                    b)
                                 
                                 
                                    dopĺňa sa toto písmeno d):
                                    
                                                „d)
                                             
                                             
                                                plavidlá s výkonom motora nad 221 kW môžu používať dánske záťahové siete pod podmienkou, že dodržiavajú pravidlá týkajúce sa veľkosti ôk siete uvedené v bode 1.1 časti B tejto prílohy.“;
                                             
                                          
                              
                  
                        2.
                     
                     
                        Bod 2.4 sa nahrádza takto:
                        
                                    „2.4.
                                 
                                 
                                    Plavidlá oprávnené vykonávať rybolov v oblasti uvedenej v bode 2.1 sa zahrnú do zoznamu, ktorý každý členský štát poskytne Komisii. Celkový výkon motorov plavidiel uvedených v bode 2.2 písm. a) v zozname nesmie prekročiť celkový výkon motorov evidovaný pre každý členský štát k 1. januáru 1998. Rybárske plavidlá oprávnené na rybolov musia mať oprávnenie na rybolov vydané v súlade s článkom 7 nariadenia (ES) č. 1224/2009. Od 1. júla 2021 možno do zoznamu zahrnúť len plavidlá s vlečnými sieťami s rozperným rahnom s najväčšou dĺžkou 24 metrov.“;
                                 
                              
                  
                        3.
                     
                     
                        V bode 4 sa dopĺňajú tieto odseky:
                        „Odchylne od prvého odseku tretej zarážky sa táto zarážka neuplatňuje do 31. decembra 2023 na rybolov týmto výstrojom:
                        
                                    a)
                                 
                                 
                                    vlečený výstroj s veľkosťou ôk siete menej ako 32 mm;
                                 
                              
                                    b)
                                 
                                 
                                    vakové siete; alebo
                                 
                              
                                    c)
                                 
                                 
                                    žiabrovky, zakliesňovacie siete, viacstenné žiabrovky a unášané siete s veľkosťou ôk siete menej ako 30 mm.
                                 
                              Členské štáty s priamym hospodárskym záujmom musia Komisii do 15. decembra 2023 predložiť údaje z monitorovania, z ktorých vyplýva opodstatnenosť tejto výnimky.“